《次韵欧阳诚发牡丹》
宋代·苏过

青春过隙不多时，佳会应须日日期。羡子多情勤秉烛，寻芳问柳每题诗。

洛花名字争新见，尤物东君剪刻迟。安得韩湘写奇句，世间铅粉谩劳施。

作者简介：（1072—1124）眉州眉山人，字叔党，号斜川居士。苏轼子。以荫任右承务郎。轼帅定武、谪岭南，唯过随行奉侍。徽宗建中靖国元年，轼卒，葬汝州郏城小峨眉山，遂家颍昌小斜川，因以为号。历监太原府税，知郾城县，晚年权通判中山府。能文，善书画，人称“小坡”。有《斜川集》。